Orkanger Idrettspark

Orkanger Idrettspark (ofte kalt Idrettsparken) er et idrettsanlegg for fotball og friidrett på Orkanger i Trøndelag. Anlegget brukes og driftes i hovedsak av Orkanger Idrettsforening (OIF), og ble offisielt åpnet 23. juni 1949. Idrettsparken ligger ved friluftsområdet Gammelosen og danner et samlet idrettsområde sammen med Orklahallen, Orklandbadet og flere næranlegg.

 Historie 
Området der Idrettsparken ligger, ble brukt til grusuttak under andre verdenskrig. Tyske styrker benyttet sovjetiske krigsfanger til arbeidet, og terrenget ble omformet til store groper og voller. Etter frigjøringen i 1945 ble området planert og gjort om til idrettsområde gjennom omfattende dugnadsarbeid og støtte fra gamle Orkanger kommune. Anlegget ble offisielt åpnet 23. juni 1949.

I etterkrigsårene ble Idrettsparken et flerbruksanlegg med både fotball, friidrett, turnoppvisninger, skøyter og motorsport. I 1948 ble det anlagt en motorsportbane (speedwaybane) i tilknytning til området, og NMK Orkla arrangerte åpningsstevnet som samlet flere tusen tilskuere.

Utviklingen av anlegget fortsatte i etterkrigstiden. Friidrettsanlegget ble oppgradert i 2012 med tartandekke, og det ble montert nytt flomlys samme år. Den første kunstgressbanen ble anlagt i 2002, og ytterligere en oppvarmet bane ble tatt i bruk i 2014.

Idrettsparken har også vært brukt til større kulturarrangementer. Fra 1960-årene ble området benyttet under Orkladagene, senere kjent som Orklamartnan, som samlet store folkemengder på 1980- og 1990-tallet.

 Anlegg og fasiliteter 
Idrettsparken består av fem fotballbaner og et fullverdig friidrettsanlegg med tartandekke, etablert i 2012. I tillegg finnes klubbhus, flerbrukshus med moderne garderober, møteromsfasiliteter og tilhørende verksteder og lagerbygg.
+BanenavnSpilleflateDekkeBelysningOrkla Shipping Arena ("Hovedbanen")105 x 68Naturgress200 luxWåtland Kran Arena ("Slitebanen")102 x 65NaturgressOrkla Mardahl Arena100 x 64Kunstgress m/ undervarme200 luxElkem Thamshavn Arena100 x 64Kunstgress m/ undervarme150 luxBankløkka60 x 40Kunstgress200 lux

 Eierskap og drift 
Idrettsparken driftes av Orkanger IF etter en langsiktig leieavtale med grunneier Orkland kommune. Kunstgressbanene eies og driftes av Idrettsparken Kunstgress AS (IKAS), etablert i 2015. Selskapet eies av Orkanger IF (40 %), Orkla FK (40 %) og Orkland kommune (20 %). IKAS forvalter de to oppvarmede kunstgressbanene, hvor oppvarmingen baseres på spillvarme fra Elkem Thamshavn. Selskapet er organisert uten økonomisk formål.

Referanser

Litteratur

Kategori:Friidrettsarenaer i Norge
Kategori:Idrettsanlegg i Trøndelag
Kategori:Sport i Orkland
Kategori:Etableringer i 1949
Kategori:Byggverk i Orkland